जून 1955 की बात है। पंडित जवाहरलाल नेहरू रूस की यात्रा पर थे। वह वहां सोलह दिन रहे और इस दौरान वहां के मजदूर यूनियन नेताओं, शिक्षाविदों, वैज्ञानिकों और साहित्यकारों सहित सभी वर्ग के लोगों से मिले। इस दौरान नेहरू जी भारतीय और रूसी साहित्य को अनुवाद के जरिए करीब लाना चाहते थे। इसी सोच के साथ वहां एक साहित्यिक गोष्ठी आयोजित की गई, जिसमें मुख्य अतिथि नेहरू थे।
नेहरू के वक्तव्य के बाद एक लेखक ने उनसे पूछा, 'आपके देश के गायक, सामाजिक कार्यकर्ता और गरीबों-वंचितों की आवाज उठाने वाले अन्नाभाऊ साठे कैसे हैं?' यह सवाल सुनकर नेहरू अचंभित रह गए, क्योंकि उन्होंने अभी तक यह नाम नहीं सुना था। उन्होंने साफ-साफ कह दिया कि अभी वह कुछ नहीं बता सकते। वास्तव में अन्ना भाऊ साठे की बैटल ऑफ स्टालिन गार्ड पर 'पोवाडा' नाम से लिखी कहानी का रूसी में अनुवाद छपा था, जिससे वह रूस के साहित्यिक जगत में चर्चित हो गए थे।
वापस आकर नेहरू जी को पता चला कि अन्ना भाऊ साठे मुंबई की एक चाल में रहते हैं और गाने-बजाने का भी शौक रखते हैं। उन्हें क्रिमिनल ट्राइब्स एक्ट के तहत अपराधी मान लिया गया। तिरस्कार और अपमान के कारण उन्होंने 11 वर्ष की उम्र में पढ़ाई छोड़ दी, दो महीने पैदल चलकर मुंबई आए। वेटर, बूट पॉलिश और वेंडर का काम करते हुए अपने अनुभव कागज पर उतारे, तो लोकयुद्ध नामक अखबार में जगह मिली। पता चला कि गरीबों और वंचितों की आवाज को उन्होंने चौदह नाटकों, पैंतीस उपन्यासों, तीन सौ कहानियों और दो सौ लावणी गीतों में दर्ज किया है और उनकी रचनाओं का रूसी भाषा में अनुवाद चल रहा है। यह पता चलते ही नेहरू जी ने उनके रूस जाने की व्यवस्था कराई। इसके बाद साठे ने 'माय जर्नी टू रशिया' जैसा बेहतरीन ट्रैवलॉग लिखा, जो आज भी प्रसिद्ध है।
संकलन : हरिप्रसाद राय